Il-Moviment Graffitti saħaq li s-sentenza mogħtija lil żewġ nisa, ommijiet Torok hija eżempju ċar ta' razziżmu istituzzjonalizzat fejn il-Qrati setgħu ħarġu sanzjonijiet inqas ħorox u iktar adattati. L-NGO qalet dan flimkien mal-Assoċjazzjoni Maltija tal-Ħaddiema Soċjali u l-aditus foundation li organizzaw konferenza tal-aħbarijiet quddiem il-Qorti, sabiex jisħqu fuq il-pożizzjoni tagħhom fir-rigward tat-trattament inuman u inġust taż-żewġ immigranti u ommijiet. Preżenti għal din il-konferenza tal-aħbarijiet kien hemm anke l-President Emeritu, Marie Louise Coleiro Preca f'isem Eurochild u Andrew Azzopardi f'isena l-Assoċjazzjoni Maltija tas-Social Workers. Iż-żewġ ommijiet ingħataw sentenza ta' sitt xhur ħabs wara li nstabu ħatja li użaw passaporti foloz u appellaw mis-sentenza. Fl-applikazzjoni tal-appell l-avukati taż-żewġ ommijiet, Jason Grima u Gianluca Cappitta saħqu li s-sentenza hija sproporzjonata u eċċessiva, u qalu li setgħet ingħatat piena aktar ġusta. Skont dak li ħareġ mill-Qorti iż-żewġ ommijiet ħarbu minn pajjiżhom wara l-kolp ta' stat li falla ħames snin ilu. Iż-żewġ nisa kienu involuti mal-moviment Gulen. L-ommijiet Torok jappellaw kontra l-piena "eċċessiva" "Meta ħarist lejn dan il-każ, qalbi ngħasret" Il-President Emeritu Marie Louise Coleiro Preca qalet li min jaf xi trawma u konfużjoni għaddejjin minnha t-tfal ta' dawn iż-żewġ nisa li spiċċaw il-ħabs. Hi qalet li dawn it-tfal għaddejjin mill-fażi ta' żvilupp, ta' formazzjoni importanti f'ħajjithom. Saħqet li huma min huma, it-tfal huma dejjem tfal. Waqt il-konferenza tal-aħbarijiet ġie spjegat li l-ordni ta' servizz fil-komunità, taħt l-Att dwar il-Probation spiss tintuża għal reati li jġorru s-sentenza ta' sa 7 snin ħabs jew reati li jagħmlu iktar ħsara lill-vittmi tar-reat u lis-soċjetà b'mod ġenerali, meta mqabbla mar-reat tal-użu ta' dokumenti iffalsifikati minn persuni li qed ifittxu l-ażil. "Huwa ċar li f'każijiet bħal dawn, is-Sistema tal-Ġustizzja Kriminali qegħda tkun iebsa mad-dgħajjef u dgħajfa ma' min hu iktar b'saħħtu," sostniet l-NGO. Il-Moviment Graffitti qal li jilqa' b'mod pożittiv il-mod kif irrapurtaw il-każ il-mezzi tax-xandir kif ukoll il-pożizzjoni li ħadet il-Kummissarju tat-Tfal, Pauline Miceli, li ħeġġet lil-Qorti biex tirrimedja l-piena tal-ħabs sabiex titnaqqas kemm jista' jkun it-trawma u l-ħsara fuq it-tfal, b'konformità mal-Konvenzjoni dwar id-Drittijiet tat-Tfal. "Fejn hu l-interess tat-tfal f'din id-deċiżjoni" Andrew Azzopardi f'isem l-Assoċjazzjoni tas-Social Workers appella lill-Prim Ministru Robert Abela u lill-Ministru tal-Familja Michael Falzon li qal li tant ftaħru bil-liġi dwar il-protezzjoni tal-minuri. "Fl-aħħar għandna din il-liġi imma mbgħad tara sentenza bħal din," sostna Azzopardi. Spjega li l-liġi hi ntiża biex tħares l-interess tat-tfal, nagħtu vuċi lit-tfal. "Iżda nistaqsi, fejhu l-interess tat-tfal f'din id-deċiżjoni tal-Qorti. "Il-popolazzjoni żejda fil-ħabs ġejja minn pieni ħżiena" Monique Agius Waqt il-konferenza tal-aħbarijiet l-NGO ġibdet l-attenzjoni tal-awtoritajiet dwar "sentenzi diskriminatorji fil-konfront tal-immigranti u l-persuni li qed ifittxu l-ażil, li hija prattika stabbilita tas-Sistema tal-Ġustizzja Kriminali – prattika li sfortunatament spiss tiġi injorata." Skont l-NGO il-popolazzjoni żejda fil-ħabs ġejja wkoll minn użu ħażin ta' pieni tal-ħabs għal persuni li jinstabu ħatja taħt l-Att dwar l-Immigrazzjoni mingħajr kunsiderazzjoni taċ-ċirkustanzi mitiganti. Fid-dawl ta' dan, il-Moviment Graffitti qed jitloba għal rimedju immedjat ta' din il-prattika u d-dħul fis-seħħ ta' alternattivi iktar umani u effettivi, li jenfasizzaw l-aspett umanitarju u mhux il-kriminalizzazzjoni tal-immigrazzjoni u t-tiftix tal-ażil. "Fejn dan ma jsirx, ikun eżempju ieħor ċar ta' razziżżmu istituzzjonalizzat tas-Sistema tal-Ġustizzja Kriminali li spiss tkun iebsa mad-dgħajjef u dgħajfa ma' min hu b'saħħtu," temmet tgħid l-NGO. "It-tfal m'għandhomx jiġu mifruda minn mal-ġenituri" – Kummissarju għat-Tfal " Liġi inumana ġġib l-inġustizzja" – ADPD Iċ-Chairperson tal-ADPD Carmel Cacopardo, permezz ta' stqarrija, qal li l-qorti ma tistax ma tieħux kont tal-fatt li dawn iż-żewġ nisa kienu qed jaħarbu, bil-mezzi limitati li kellhom għad-dispozizzjoni tagħhom, minn sitwazzjoni ta' periklu għalihom u għall-familja tagħhom. Cacopardo qal li dawn iż-żewġ għalliema ma jistgħux jitqiesu bħala kriminali komuni imma bħala persuni li qed ifittxu l-protezzjoni minn persekuzzjoni f'pajjiżhom. Minn naħa tiegħu Mario Mallia, id-Deputat Chairperson ta' ADPD qal li l-qorti ma tistax ma tieħux inkunsiderazzjoni il-fatt li dawn l-ommijiet iridu jieħdu ħsieb żewġt itfal żgħar li ghandhom bzonn il-prezenza ta' xi ħadd mill-ġenituri tagħhom biex jindukrhom. "Mhuwiex ġust li minħabba l-interpretazzjoni dejqa tal-liġi, żewġt itfal jistgħu jispiċċaw trawmatizzati mill-ġenituri tagħhom bl-uniku kuntatt ikun permezz tal-iSkype. Nappella biex mingħajr dewmien, jinstab mezz sabiex dawn il-ġenituri jinħelsu u jingħaqdu mat-tfal żgħar tagħhom. Liġi mingħajr wiċċ uman hija liġi nġusta, temm jgħid Mallia," temm jgħid Mallia. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_610cc49633976_rand.td-a-rec-img{text-align:left}.td_uid_3_610cc49633976_rand.td-a-rec-img img{margin:0 auto 0 0}